***Előterjesztés***

***Pápakovácsi Község Önkormányzat közmeghallgatáshoz***

A Magyarország helyi önkormányzatairól szóló 2011. évi CLXXXIX. törvény 54. §-a értelmében: „A képviselő-testület évente legalább egyszer előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.”

A kötelezően tartott közmeghallgatáson kívül további közmeghallgatás összehívását kezdeményezheti: a települési képviselők több mint a fele, a polgármester, valamint a helyi népszavazás kezdeményezésénél meghatározott számú választópolgár. A közmeghallgatás összehívására, működésére a képviselő-testületi ülésre vonatkozó szabályokat kell alkalmazni azzal az eltéréssel, hogy a közmeghallgatás időpontját és helyét, valamint a tárgyalásra kerülő tárgyköröket a közmeghallgatás előtt legalább 30 nappal a helyben szokásos módon nyilvánosságra kell hozni. A közmeghallgatás alkalmával az állampolgárok, a településen működő társadalmi szervezetek és egyházak képviselői, valamint a településen gazdasági érdekeltségekkel rendelkező gazdasági társaságok, illetve vállalkozások vezető tisztségviselői, közérdekű ügyben, helyi önkormányzati ügyben az egyes települési képviselőhöz, a képviselő-testület bizottságainak elnökeihez, a polgármesterhez vagy a jegyzőhöz kérdéseket intézhetnek, közérdekű javaslatokat tehetnek. A kérdések a közmeghallgatás időpontját megelőzően 8 napon belül a polgármesterhez írásban is benyújthatók, aki azt haladéktalanul továbbítja a címzettnek.

Önkormányzatunknál az előző évekhez hasonlóan idén is kiegyensúlyozott gazdálkodás folyt.

Előre tervezett feladatainkat megoldottuk, azok végrehajtását pénzhiány nem gátolta.

Az önkormányzatnak tartozása nincs. Az állami normatívák és a bevételek fedezték a kiadásokat.

***Önkormányzatunk bevételei:***

* állami támogatások (általános működési támogatás, szociális, gyermekjóléti és gyermekétkeztetési támogatás, kulturális feladatok támogatása, központosított támogatások)
* különböző pénzeszközátvételek (közfoglalkoztatás támogatása, OEP támogatás, egyéb működési célú pénzeszköz átvétel)
* helyi adók (iparűzési adó, magánszemélyek kommunális adója)
* saját működési bevételek (bérleti díjak, hatósági jogkörhöz kapcsolódó bevételek)

2013. évtől kezdődően az önkormányzati finanszírozási rendszer teljesen átalakult, bevezetésre került az ún. feladatfinanszírozás, mely következtében a központi támogatásokat csak arra a feladatra lehet felhasználni, mely célra azt folyósították. A központilag biztosított források csak a kötelező feladatokra nyújtanak fedezetet, az önként vállalt feladatokat csak a saját bevételek, valamint a meglévő tartalék terhére lehet megvalósítani.

Az idei évben is nagy gondot fordítottunk a közterületek parkosítására, virágosítására. Jelentkeztünk a Tiszta és virágos Veszprém megyéért elnevezésű közterület-szépítési versenyre, melyen az Önkormányzatunk idén kiváló minősítésben részesült. A korábbi évek hagyományait folytatva idén is biztosítjuk településünk ünnepi díszkivilágítását.

Gondoztuk és rendben tartottuk az utakat, árkokat, temetőket, sportpályát.

A felsoroltakon kívül működtettük az orvosi rendelőt, védőnői szolgálatot. A védőnői szolgálat 2023. július 1. napjától átkerült a Veszprém Vármegyei Csolnoky Ferenc kórházhoz. Ettől az időponttól kezdve a védőnői finanszírozást is a kórház kapja. Megállapodás keretében a védőnői szolgálat költségeit a Kórház megtéríti.

A könyvtár működtetését a Megyei Könyvtár szervezésében látjuk el. Mi finanszírozzuk a könyvtáros megbízási díját. A szakmai anyagokat pedig a Megyei Könyvtár biztosítja.

2023. évben is megpróbáltuk megfelelő színvonalon működtetni intézményeinek, a Közös Önkormányzati Hivatalt és az Óvodafenntartó Intézményi Társulás alatt működő Mesevár Óvodát.

Az óvoda fenntartásához a társult önkormányzatok gyermeklétszám arányosan járulnak hozzá.

Az alapfokú iskolai oktatás fenntartása a köznevelési intézményfenntartó központon keresztül az állam feladata.

A köznevelési ágazatban az önkormányzatok fő feladata az óvodai ellátás, amelyhez a központi költségvetés több elemű támogatással járul hozzá.

Továbbra is önkormányzati feladat maradt a gyermekétkeztetés, melynek ellátásához hozzájárulást biztosít az állam. Fontos módosulás, hogy a feladat támogatása a köznevelési ágazat helyett a jövőben a szociális ágazatnál jelenik meg – igazodva ahhoz, hogy az ehhez kapcsolódó szabályozást és felelősségeket a gyermekvédelmi törvény határozza meg.

2023. évben 3.843.000 Ft összegű támogatást kaptunk szociális feladatok ellátására. Ebből kerültek és kerülnek kifizetésre a beiskolázási segélyek, temetési segélyek, települési támogatások, gyógyszertámogatások, karácsonyi csomagok.

Szociális étkeztetés keretében idén is kedvezményes áron juthatnak a napi ebédhez a rászorultak, melyhez állami támogatást kap az önkormányzat. A házi segítségnyújtás keretében az önkormányzat hozzájárul a gondozottak térítési díjához.

Szociális célú tüzelőanyag beszerzésére idén is kapott támogatást az önkormányzat 1.120.140 Ft összegben, melyből 42 m3 fa vásárlására nyílik lehetőség. Ennek keretében a rászorulók térítésmentesen juthatnak tűzifához.

Leader pályázat keretében 2.105.260 Ft támogatást nyertünk el, melyből rézsű kasza és pótkocsi magasítóval kerül beszerzésre. A pályázat utófinanszírozott, a támogatás lehívása a számlák kifizetése után történik. A pótkocsi beszerzése már megtörtént, az első pénzösszeg lehívása folyamatban van.

2016. évben létrehoztuk a Pápakovácsi Jövőért Alapítványt, melynek tagjai helyi lakosok, akik elkötelezettek a település életminőségének javítása, a lakosság megtartása mellett. Kiemelt cél közé tartozik még a gyermekek segítése, illetve a település közösségi életének színesítése. Az alapítvány jelentős pénzbeli támogatással járult hozzá rendezvényeink megtartásához.

A már évek óta hagyománnyá vált rendezvényeinkre (falunap, gyermeknap, adventi gyertyagyújtás, idősek napja, Mikulás, karácsonyi koncert) idei évben is biztosítunk keretet.

Köszönöm megtisztelő figyelmüket és türelmüket. Köszönöm, hogy meghallgattak.

Kérem, amennyiben kérdésük, véleményük, javaslatuk van az elhangzottakkal kapcsolatban, vagy közérdekű bejelentésük van, azt tegyék meg.

***Pápakovácsi, 2023. december 06.***

Burghardt Ferenc

polgármester